Euroopa Liidu Teataja L 142 , 05/06/1999 Lk 0001 - 0002



Ühine seisukoht, 27. mai 1999, mille nõukogu on vastu võtnud Euroopa Liidu lepingu artikli 34 alusel ja mis käsitleb Euroopa Nõukogus peetavaid küberkuritegevuse konventsiooni eelnõuga seotud läbirääkimisi (1999/364/JSK) EUROOPA LIIDU NÕUKOGU, võttes arvesse Euroopa Liidu lepingut, eriti selle artikli 34 lõike 2 punkti a, tunnistades, et on tähtis välja arendada tõhusad vahendid üha enam kasutatavate uute tehnoloogiate kuritarvitamise vältimiseks ja nende kuritarvitamise vastu võitlemiseks, arvestades, et juunis 1997 Amsterdamis kogunenud Euroopa Ülemkogu kiitis heaks organiseeritud kuritegevust käsitleva kõrgetasemelise töörühma tegevuskava, mis muu hulgas sisaldab ettepanekuid kõrgtehnoloogilise kuritegevuse vastase võitluse tugevdamiseks, võttes arvesse Euroopa Liidu poolt juba vastu võetud või ettevalmistamisel või vastuvõtmisel olevaid kõrgtehnoloogilise kuritegevusega seotud meetmeid, arvestades, et on võetud meetmeid Euroopa Nõukogu küberkuritegevuse konventsiooni väljatöötamiseks ja selle üle läbirääkimiste pidamiseks, arvestades, et nõukogu poolt 3. detsembril 1998 heakskiidetud dokumendis "Liidu kõrgtehnoloogilise kuritegevuse vastase strateegia elemendid" paluti liikmesriikidel oma pingutusi selles valdkonnas keskendada, näiteks ühisseisukohtade vastuvõtmise teel muudel rahvusvahelistel foorumitel kõrgtehnoloogilise kuritegevuse valdkonnas tehtava töö kohta, võttes arvesse rassismi ja ksenofoobia vastast võitlust käsitlevat Euroopa Liidu ühismeedet, võttes arvesse Euroopa Liidu tegevuskava Interneti turvalise kasutamise edendamiseks, soovides võimalikult täiel määral osaleda kavandatava küberkuritegevuse konventsiooni läbirääkimistel ning vältida selle konventsiooni ja Euroopa Liidus koostatud dokumentide omavahelist kokkusobimatust, ON VASTU VÕTNUD KÄESOLEVA ÜHISE SEISUKOHA: Artikkel 1 1. Liikmesriigid toetavad Euroopa Nõukogu küberkuritegevuse konventsiooni (edaspidi "konventsioon") eelnõu koostamist. Nad toetavad selliste sätete lisamist konventsiooni, mis hõlbustavad arvutisüsteemide ja -andmetega seotud kuritegude tõhusat uurimist ning toimepanijate vastutusele võtmist. 2. Konventsiooni sätted peaksid asjakohaselt täiendama kriminaalmateriaalõigust ning hõlmama arvutiandmete konfidentsiaalsuse, terviklikkuse ja kättesaadavuse vastaseid kuritegusid, arvutiga seotud õigusrikkumisi, nagu arvutikelmus ja võltsimine, ning sisuga seotud õigusrikkumisi, nagu näiteks lapsporno valdkonnas. Liikmesriigid peaksid tagama, et lapsporno valdkonnaga seotud õigusrikkumiste määratlus hõlmaks mitmesuguseid spetsiifilisi kuritegelikke toiminguid. Lisaks pooldavad liikmesriigid vajaduse korral selliste eeskirjade lisamist, milles arvutisüsteemi abil toime pandud tegude suhtes kohaldatakse sisuga seotud õigusrikkumiste koosseisu. 3. Liikmesriigid tagavad, et konventsioonis sätestatud õigusrikkumiste osas kehtestatakse asjakohane kohtualluvus. 4. Liikmesriigid peaksid toetama rahvusvahelist koostööd hõlbustavate sätete, sealhulgas ka vastastikust õigusabi käsitlevate sätete kehtestamist. Konventsioon peaks hõlbustama kiiret koostööd arvutiga seotud ja arvuti abil toime pandud õigusrikkumiste puhul. Sellise koostöö hulka võib kuuluda ka ööpäevase korrakaitse kontaktpunktide loomine, mis täiendaksid olemasolevaid vastastikuse abi struktuure. 5. Liikmesriigid peaksid toetama sätteid, mis võimaldavad konventsiooniosalistel kõrvalmeetmena võimaluste piires säilitada salvestatud andmeid, kui teine konventsiooniosaline seda taotleb, eeldusel, et see säilitamine vastab nende siseriiklikule õigusele. 6. Liikmesriigid peaksid toetama selliste sätete lisamist, mille kohaselt konventsiooniosalised kohustuvad raskete kuritegude uurimiseks võimaldama nende territooriumil salvestatud andmete kiiret otsingut. 7. Kui põhiseaduslikest põhimõtetest ja muudest riikide suveräänsuse, julgeoleku, poliitika või muude põhihuvide asjakohaseks järgimiseks vajalikest konkreetsetest kaitsemeetmetest ei tulene teisiti, võib kaaluda konventsioonis täpsemalt määratletavate raskete kuritegude uurimiseks tehtavaid piiriüleseid arvutiotsinguid erandjuhtudel ja eriti hädaolukorras, näiteks vajaduse korral raskete kuritegude tõendusmaterjali rikkumise või muutmise takistamiseks või sellise õigusrikkumise toimepanemise takistamiseks, mis tõenäoliselt võib põhjustada isiku surma või raske tervisekahjustuse. 8. Raskete kuritegudega seotud piiriüleseid arvutiotsinguid käsitlevad sätted peaksid täielikult vastama Euroopa Liidu andmeliiklusandmete kättesaadavust ja kasutamist käsitlevatele dokumentidele. Artikkel 2 Konventsiooni läbirääkimistel peavad liikmesriigid eesistujariigi algatusel võimalikult suurel määral oma seisukohti kooskõlastama ja püüdma saavutada ühiseid seisukohti kõikides Euroopa Liidu huvidele olulist mõju avaldavates küsimustes. Komisjon osaleb selles töös täiel määral. Artikkel 3 Nõukogu püüab vajaduse korral seoses konventsiooniga vastu võtta muid ühiseid seisukohti. Artikkel 4 Käesolev ühine seisukoht avaldatakse Euroopa Ühenduste Teatajas. Brüssel, 27. mai 1999 Nõukogu nimel eesistuja O. Schily --------------------------------------------------